Jens Peter Vernersen (S), 2003-10-21:
Det er jo ikke nogen hemmelighed, at Socialdemokratiet er kritisk over for det element, der vedrører skatteområdet i regeringens regionalpolitiske redegørelse.
Vi synes for det første ikke, det er tilfredsstillende, at skatteministeren nu fremsætter et lovforslag, der vedrører borgerne i nogle kommuner og ikke andre.
Det er et helt principielt synspunkt.
Vi synes heller ikke, som det fremgår af lovforslaget, at det er et formål i sig selv at skabe incitamenter til at bosætte sig langt fra jobbet, som jeg også har nævnt her tidligere.
Som det fremgår af bemærkningerne til lovforslaget, er målet jo netop at gøre det mere attraktivt for personer, der bor i større byer, at bosætte sig, så de får mere end 100 km daglig transport.
Det er faktisk det, det her går ud på.
Derfor har jeg nævnt disse eksempler, at man faktisk skal et godt stykke over 100 km, for at det er noget, der giver bare en lille smule.
Hvis man bosætter sig f.eks. 100 km fra arbejdsstedet, så der bliver en daglig transport på 200 km, så giver det måske 20 kr. om dagen eller noget i den størrelsesorden.
Jeg synes, det er beskæmmende, at det er, hvad regeringen kan bidrage til med sin regionalpolitik, også når der tænkes på, hvad der er sparet, hvad der er reduceret, hvad der er skåret ned i forhold til det, der er brug for.
Det var altså mere hensigtsmæssigt, hvis regeringen førte en politik, så Danmark ikke mistede så mange arbejdspladser, som man rent faktisk har gjort de sidste 2 år.
Sagen er jo, skatteminister, at man har mistet 50.000 arbejdspladser.
Nu taler vi ikke om de arbejdsløse, men 50.000 arbejdspladser er mistet i de 2 år, vi har haft VK-regeringen.
Lad mig også bare nævne det positive, at vindmølleproducenten Vestas under den socialdemokratisk ledede regering havde så meget brug for arbejdskraft, at man flyttede en afdeling fra Vestjylland til Nakskov.
Det er det, der er regionalpolitisk udvikling i, men det ser vi desværre ikke nu, hvor vi har en borgerlig regering, hvor man taber arbejdspladser. Der er også regionalpolitik i at udarbejde handlingsplaner for de områder, der har den svageste udvikling, der er regionalpolitik i at hæve det uddannelsesefterslæb, som er et meget, meget alvorligt problem for store dele af Øerne, for store dele af Jylland.
Det var der regionalpolitik i, hvis man gjorde noget ved det.
I stedet for kommer man med dette fedtede forslag.
At man forringer den teknologiske service og rådgivning for iværksættere og mindre virksomheder er også et eksempel på en forringelse af regionalpolitikken.
Ser man så endelig på høringssvarene til det her lovforslag, er der jo en ganske betydelig kritik.
Lad mig bare nævne, hvad kompetente folk skriver, nemlig at det er et kompliceret lovforslag, der gør det endnu sværere at regne sin skat ud.
Det bliver det bestemt ikke med det her forslag.
Foreningen af Registrerede Revisorer siger, at et skatteforslag bør gælde for hele landet.
Man skal ikke gennem et skatteforslag lave regional fordelingspolitik.
Foreningen af Registrerede Revisorer siger, at med lovforslaget bliver skattelovgivningen endnu mere kompliceret.
På samme måde udtaler Foreningen af Danske Revisorer sig.
Det forhøjede befordringsfradrag for de enkelte kommuner falder jo også helt tilfældigt.
Det er også derfor, det er blevet kritiseret af en række borgmestre i Jylland.
Man har f.eks. prioriteret øen Mors, men to kommuner, der ligger længere væk, Sydthy og Thyholm, er ikke omfattet, men de har da endnu længere ind til større byer, hvis de skal køre efter arbejde, altså igen helt tilfældigt.
Det har også været nævnt tidligere, at kommunerne selv kommer til at betale det. Det er jo også det, der står i lovforslaget.
Det er måske ikke lige præcis den samme kommune, men de samlede kommuner i Danmark kommer selv til at betale det her, fordi man får det større ligningsmæssige fradrag.
Derfor er der jo ikke noget
at sige til, at mange af de borgmestre, som bliver berørt af det her lovforslag, finder forslaget helt utilfredsstillende.
I Socialdemokratiet vil vi følge lovbehandlingen nøje.
Vi vil også i betænkningen komme med vores egne bidrag til, hvad det er vi mener der er nødvendigt; jeg har bl.a. her været inde på spørgsmålet om det uddannelsesefterslæb, man har ude i regionerne.
Det var noget, der kunne bidrage til, at man blev boende derude, at virksomhederne søgte derud.
Med den politik, der bliver ført her, sker der det stik modsatte.
Nu nævnte jeg Vestas, der var flyttet ned til Nakskov.
Bare i den seneste tid, efter at Vestas har skåret ned - det passer vist meget godt med den tid, vi har haft VK-regeringen med hr. Hovmand som skatteminister - tror jeg, at man har mistet ca. 100 arbejdspladser på Vestas i Nakskov.
Men det er bare et eksempel på, hvordan regeringen fører politik og fører regionalpolitik, fører erhvervspolitik.
Det går i den forkerte retning.